Fostul director al Serviciului Român de Informații a scris într-o postare pe X, fostul Twitter, că vedetele "devin peste noapte politicieni și se numesc independenți". Declarațiile lui Eduard Hellvig vin după ce PNL a anunțat că-l testează pe fostul fotbalist Ionuț Lupescu pentru Primăria Capitalei.
"Acum ceva vreme, era un lucru obișnuit ca televiziunea să facă din politicieni vedete. De ceva timp, și la noi și în lume, vedetele devin peste noapte politicieni. Și se numesc «independenți»", a scris Hellvig pe X.
Hellvig a punctat că ideea sociologului Max Webber de "politicieni de vocație și profesie a murit ușor-ușor", căutându-se în schimb oameni cu notorietate.
"(...) sunt măsurate nume diverse cu lipici la electorat, urmând ca știința politicii să vină pe parcurs, cum ar veni ca o specializare la locul de muncă. Ideologia este pusă între paranteze, iar omul cu cifre bune devine că are «anvergură politică». Ideologia vine după. Sau dacă nu vine, nu e bai. Vedeta e transformată în independent susținut de «forțe politice»", a scris Hellvig.
Acesta a făcut referire la un așa-numit "candidat-șampon", care are succes în toate domeniile: sport, afaceri, muzică, fashion, teatru sau "pe scena vieții".
"Oamenii s-au săturat de "ăștia de-acum", iar un bling-bling din afara cercului nu are cum să fie mai rău decât ei. Totul e să nu fie dintre «ăștia»", a mai spus Hellvig.
Fostul director al SRI este de părere că politica din ziua de astăzi a ajuns "să-și devoreze esența" și "să își inventeze noi capete prin care să scuipe flăcări de bunăstare".
Acesta spune că "oamenii noi" nu au nimic de pierdut și nicio carieră sau reputație de apărat.
"Cu păcănelele la mare modă, orice nume adună trei fructe identice are șansa lui de a prinde lista. Nici nu este neapărat greșit, exemple care inspiră sunt foarte notorii. Dar ce te faci dacă nu nimerești un Ronald Reagan sau un Volodimir Zelenski?", a conchis el.